Közterület használati engedély


Ügyleírás

Közterület az a terület, ahol a szomszédjogok és a tulajdonjog korlátainak különös szabályairól szóló törvény szerinti reklámcélú hasznosítási jog gyakorlásával igénybe vett légi tér kivételével közhasználatra szolgáló minden olyan állami vagy önkormányzati tulajdonban álló földterület, amelyet az ingatlan-nyilvántartás ekként tart nyilván;

Közterület használati engedélyt kell beszerezni az alábbi esetekben:
1. árusító és egyéb fülke, árusítására szolgáló bódé, konténer, pavilon, elhelyezése;
2. közúti közlekedéssel és fuvarozással kapcsolatos állomáshely, indítófülke, pénztárfülke, fedett várakozó helyiség, üzemanyagtöltő állomás, iparvágány elhelyezése;
3. egyes létesítményekhez a közút területén kívül szükséges gépjármű várakozóhelyek céljára;
4. köztisztasággal kapcsolatos építmények és tárgyak elhelyezése;
5. alakzatos zászlórúd, önálló hirdető berendezés és köztárgyak (pl.: pad, figyelmeztető és tájékoztató táblák, tiltó táblák, útbaigazító táblák, tartóoszlopok stb.) elhelyezése;
6. építési munkálatokkal kapcsolatos állvány, konténer, építőanyag, törmelék, hulladék, föld és egyéb anyag elhelyezése;
7. idény jellegű és alkalmi árusítás (sátor, asztal, talajszínt), mozgó árusítás, gépjárműből történő árusítás vagy bármilyen termék egyéb formában közterületen történő árusítása;
8. üzlettel rendelkező kereskedelmi egység részére az üzlet homlokzatával érintkező közterületen való árubemutatás árusítási tevékenység nélkül.;
9. tüzelőanyag (szén, fa, brikett stb.) közterületen történő 48 órát meghaladó tárolása;
10. vendéglátó-ipari előkert céljára, üzleti szállítás, vagy rakodás alkalmával, göngyöleg elhelyezése, áru kirakodása;
11. kiállítás, vásár, alkalmi vásár, bemutató, sport és kulturális rendezvények céljára;
12. jármű - személykocsi kivételével - valamint lakókocsi, utánfutó, pótkocsi közterületen történő 1 órát meghaladó elhelyezése, valamint személykocsi 24 órát meghaladó tárolása;
13. kereskedelmi tevékenységet reklámozó tábla, megállító tábla, önálló hirdetőberendezés, vagy reklám célját szolgáló eszköz (bábu) közterületen vagy közcélú épületen történő elhelyezése, hirdető felületenként;
14. rikkancs típusú árusítás;
15. közműépítéssel és hibaelhárítással összefüggő közterület felbontása;
16. közhasználatra még át nem adott közterület ideiglenes hasznosítása;
17. cirkusz rendezése, vidámpark, mutatványos tevékenység, illetve ezzel összefüggésben gépjármű tárolás;
18. gépkocsi reklám célú bemutatása;
19. az 1. – 18. pontokban nem említett közterület igénybevétele.

Nem kell közterület használatba vételi engedély

· Közút (járda) építésével, javításával, fenntartásával kapcsolatban a közút (járda) területének elfoglalásához.
· Az út tartozékok és a közúti közlekedés irányítását célját szolgáló berendezések elhelyezéséhez.
· A közterületen, illetőleg az alatt, vagy felett elhelyezett vonalas létesítmények kivitelezése érdekében végzett munkálataihoz.
· Tüzelőanyag (szén, fa) közterületen történő tárolásához, ha az a 48 órás időtartamot nem haladja meg.
· Közművek vezetékeinek halasztást nem tűrő helyreállításához.
· Közterületen végzett társadalmi munkához.
· Nemzeti és társadalmi rendezvények esetén.
· A közterület kezelője által közterületen végzett munkálatokra.

Nem kell közterület használati díjat fizetni

· Fegyveres erők és rendészeti szervek, mentők, továbbá vízügyi szolgálat létesítményei,
· Közművek, valamint köztisztasági szerveknek a feladat ellátáshoz szolgáló közérdekű létesítményei,
· Országos és helyi tömegközlekedési feladatot ellátó gazdasági társaságok e tevékenységhez szükséges létesítményei, valamint,
· Közvetlen életveszély elhárításának kifejezetten jótékony célú rendezvény céljára igénybe vett területek után, illetve
· Az önkormányzat és intézményei által elhelyezett tájékoztató, útbaigazító táblák elhelyezése esetén.

Az engedély iránti kérelem, szakhatóságok közreműködése, engedély kiadása

· A közterület használati engedélyt annak kell kérnie, aki a közterületet használni kívánja. A közterület igénybevételére irányuló eljárás írásban, vagy az elektronikus ügyintézés és bizalmi szolgáltatások általános szabályairól szóló 2015. évi CCXXII. törvényben meghatározott elektronikus úton az Edelényi Közös Önkormányzati Hivatalhoz benyújtott kérelemre, vagy hivatalból indulhat.
· Ha a közterület állandó jellegű használata építési, létesítési engedélyhez kötött épület, vagy más építmény elhelyezés céljából szükséges az engedélyt az építési engedély iránti kérelem benyújtásával egyidejűleg az építtetőnek kell kérnie.
· Ha a közterület ideiglenes jellegű használata építési munka végzésével kapcsolatos állvány, építőanyag, törmelék, föld, stb. elhelyezése céljából szükséges az engedélyt a kivitelezőnek kell kérni.
· A közterület használatának engedélyezési eljárásban közreműködő szakhatóságok:
a) közút és járda területét érintő közterület használata esetén az I. fokú útügyi hatóság,
b) élelmiszer árusítására vonatkozó közterület használatba vétel esetén az Edelényi Járási Hivatal Népegészségügyi Osztály, Edelényi Járási Hivatal Népegészségügyi Osztály Kazincbarcikai telephelye, Edelényi Járási Hivatal Népegészségügyi Osztály Ózdi telephelye, valamint a Borsod-Abaúj-Zemplén Vármegyei Kormányhivatal Élelmiszerlánc-biztonsági és Állategészségügyi Főosztálya.

· Az engedély iránti kérelemnek tartalmazni kell:
a) a kérelmező névét és állandó lakó /telephelyének/ címét, személyi adatait,
b) a közterület használat célját és időtartamát,
c) a közterület használatának helyét, módjának és területének nagyságát, pontos meghatározását, helyszínrajzát, vagy fényképét és paramétereit,
d) a keletkezett hulladék gyűjtésének és elhelyezésének, a terület tisztántartásának módját,

Csatolandó melléklet

a) a használni kívánt utcabútor tervrajzát, vagy fényképét és paramétereit,
b) a közterületen folytatni kívánt tevékenység gyakorlására jogosító okirat (pl.: működési engedély, cégbírósági bejegyzés) másolatát, vállalkozó esetén a vállalkozás meglétét igazoló hatósági bizonyítványt,
c) mutatványos tevékenységnél a berendezésre vonatkozó érvényes biztonság technikai jegyzőkönyvet és tanúsítványt,
d) amennyiben a közterült igénybevétele hangosító berendezés működésével függ össze az igénybevevő nyilatkozatát arra vonatkozóan, hogy a zaj és rezgéshatárokat betartja, valamint meg kell jelölni a zajos tevékenység napi kezdésének és befejezésének időpontját, a zajkeltés, illetőleg a hangosítás módját, eszközeit, valamint azt a személyt, aki a zajértékek betartásáért vállalja a felelősséget és csatolni kell a szakvéleményt az előírt határértékek betarthatóságának igazolására az ezt biztosító eszközök és berendezések felsorolásával.

· A Képviselő-testület a közterület igénybevételének engedélyezésével vagy megtagadásával kapcsolatos hatáskört a polgármesterre ruházza át.
· Az engedély iránti kérelem elbírálása során figyelembe kell venni, a városrendezési tervet, a városképi és munkavédelmi, a környezetvédelmi előírásokat, továbbá a közreműködő hatóságok állásfoglalásában előírt követelményeket.

Meg kell vonni az engedélyt, ha az engedélyes a közterületet nem az engedélyezett célra és módon használja, vagy a díjfizetési kötelezettségének az esedékesség időpontjáig nem tesz eleget.
A közterületi engedélyhez kötött, de engedély nélküli használat esetén a használó az engedélyező hatóság, vagy az ellenőrzésre jogosult felhívására köteles a használatot megszüntetni, és a közterületet eredeti állapotára saját költségén, minden kártalanítás nélkül helyreállítani. Amennyiben ezen kötelezettségének a megadott határidőre nem tesz eleget, az ellenőrzésre jogosult szerv azt a kötelezett költségére és veszélyére elvégeztetheti.
Amennyiben az előírások be nem tartása miatt a közterület használati engedély visszavonásra kerül, úgy a korábbi használó a város közigazgatási területén belül a határozat jogerőre emelkedésétől számított egy évig nem kaphat közterület használati engedélyt.

Az eljárás jogi alapja
· A közterület rendjéről és használatáról szóló Edelény Város Önkormányzat Képviselő-testületének 32/2002.(XII.17.) önkormányzati rendelete

